Na osnovu Odluke Gradskog vijeća o hitnoj dodjeli podsticaja poljoprivrednim proizvođačima za gorivo (Sl. glasnik Grada Srebrenika“ broj: 10/26) člana 37. Statuta Grada Srebrenika („Službeni glasnik Grada Srebrenika“ broj: 1/24), Odluke o izmjenama i dopunama Odluke o Budžetu Grada Srebrenika za 2026. godinu, („Službeni glasnik Grada Srebrenika“ broj: 13/26 )  Gradonačelnik Grada Srebrenika d o n o s i:

PRAVILNIK
o uslovima, kriterijima i postupku ostvarivanja prava na novčanu podršku poljoprivrednim proizvođačima za utrošeno gorivo u 2026. godini

POGLAVLJE I. OPŠTE ODREDBE
Član 1. 
(Predmet Pravilnika)

Pravilnikom o uslovima, kriterijima i postupku ostvarivanja prava na novčanu podršku poljoprivrednim proizvođačima za utrošeno gorivo u 2026. godini (u daljnjem tekstu: Pravilnik) uređuje se način ostvarivanja novčane podrške na osnovu Odluke Gradskog vijeća (Sl. glasnik Grada Srebrenika“ broj: 10/26), a u cilju pomoći poljoprivrednim proizvođačima u prevazilaženju uvećanih troškova agrotehničkih zahvata uzrokovanih velikim poskupljenjima goriva.

Pravilnikom se utvrđuje namjena podsticaja, korisnici podsticaja, uslovi i normativi za ostvarivanje novčane podrške, postupak za ostvarivanje podrške, dokumentacija neophodna za ostvarivanje prava na novčanu podršku, način isplate novčane podrške i obaveze korisnika ove vrste novčane podrške.

Član 2.
(Namjena novčane podrške)

Novčana podrška u smislu ovog Pravilnika obuhvata biljnu proizvodnju: ratarstvo i povrtlarstvo (proizvodnja krompira).


POGLAVLJE II. OPŠTI USLOVI

Član 3.
(Korisnici)

 Pravo na novčanu podršku u smislu ovog Pravilnika mogu ostvariti:
a) registrovana pravna lica sa sjedištem na području Grada Srebrenika koja ostvaruju poljoprivrednu proizvodnju i koja su upisana u Registar poljoprivrednih gazdinstava i/ili registar klijenata (u daljem tekstu: RPG i RK);
b) registrovana fizička lica sa sjedištem i prebivalištem vlasnika obrta na području Grada Srebrenika;
c) fizička lica koja imaju prebivalište na području Grada Srebrenika, a koja su upisana u RPG kao nosioci gazdinstava.

Član 4. 
(Opšti uslovi)

(1) Opšti uslovi za ostvarivanje prava na novčanu podršku su:
a) da imaju prebivalište, odnosno poslovno sjedište na području Grada Srebrenika;
b) da su upisani u Registar poljoprivrednih gazdinstava i/ili u registar klijenata u daljnjem tekstu: RPG i RK);
c) da su ispunili obaveze iz svih prethodno sklopljenih ugovora o dodjeli novčanih sredstava iz Budžeta Grada Srebrenika;
d) da su ispunili obaveze po osnovu ugovora o zakupu državnog poljoprivrednog zemljišta za prethodnu godinu;
e) da ispunjavaju posebne uslove propisane ovim Pravilnikom.

(2) Dokumentacija kojom se dokazuju opšti uslovi:
a) dokaz o sjedištu, odnosno prebivalištu na području Grada Srebrenika u originalu ili ovjerenoj kopiji:
· za pravna lica izvod iz sudskog registra;
· za registrovana fizička lica – gradsko rješenje o registrovanom obrtu
· za fizička lica PBA-3 obrazac (CIPS) – pribavlja komisija po službenoj dužnosti
b) za kandidate koji imaju važeće ugovore o zakupu državnog poljoprivrednog zemljišta, dokaz o uplati takse za prethodnu godinu.



POGLAVLJE III. POSEBNI USLOVI


Član 5.
(Posebni uslovi)

(1) Pravo na sufinansiranje nabavljenog goriva imaju korisnici koji pored opštih uslova propisanih članom 4. ovog Pravilnika ispune i sljedeće posebne uslove:
a) da su u prethodnoj godini ostvarili podsticaj po modelu podrške proizvodnji sa federalnog, kantonalnog ili gradskog nivoa.
b) da su do momenta predaje zahtjeva izvršili nabavku goriva. 

(2) Uz zahtjev za isplatu novčane podrške za sufinansiranje nabavljenog goriva, pored uslova iz stava (1) ovog člana dostavlja se sljedeća dokumentacija:
a) dokaz o kupljenom gorivu u tekućoj godini, a kao dokaz se prihvata fiskalni račun (original);
b) ovjerena izjava korisnika u skladu sa stavom (1) tačka a) ovog člana;
c) dokaz iz stava (1), tačka a) pribavlja komisija po službenoj dužnosti.

(3) Zahtjev sa navedenom dokumentacijom korisnik dostavlja na pisarnicu Gradske uprave Srebrenik, nakon objavljenog Javnog poziva za sufinansiranje nabavljenog goriva, u kome će biti naveden krajnji rok za dostavu zahtjeva.



POGLAVLJE IV. POSTUPAK OSTVARIVANJA NOVČANIH PODRŠKI

Član 6.
(Javni pozivi)

Novčana podrška za gorivo bit će realizovana raspisivanjem Javnog poziva koji će biti oglašen na web – stranici Grada Srebrenika, oglasnoj ploči Gradske uprave i na Radio Srebreniku. Javni poziv sadrži: opšte i posebne uslove koje kandidat mora ispunjavati, rok za podnošenje prijava, dokumentaciju koju kandidat treba priložiti uz zahtjev, obrasce, izjave i eventualno druge potrebne podatke.

Član 7.
(Zahtjev)

Nakon raspisanog i objavljenog Javnog poziva, korisnik podnosi zahtjev sa propisanom dokumentacijom, te isti odgovara za vjerodostojnost podataka upisanih i navedenih u priloženoj dokumentaciji. Zahtjev za ostvarivanje prava na novčanu podršku i/ili nadoknadu podnose nosioci porodičnih poljoprivrednih gazdinstava (fizička lica), odnosno ovlaštena lica za obrte i pravna lica. 
Član 8.
(Komisija)

U skladu s Odlukom i Pravilnikom, Služba za poduzetništvo, lokalni razvoj i investicije zaprima prispjelu dokumentaciju i prosljeđuje komisiji koju imenuje Gradonačelnik na provjeru i odabir kandidata za dodjelu sredstava. Zadatak komisije je: pregled prispjelih prijava, evidentiranje korisnika koji ispunjavaju uslove iz javnog poziva, sačinjavanje liste krajnjih korisnika, te dostavljanje iste Gradonačelniku na saglasnost. Lista kandidata se objavljuje na oglasnoj ploči Grada Srebrenika. Komisija će razmotriti nepotpune, neosnovane i neblagovremene zahtjeve i iste će na prijedlog Komisije biti odbačeni i odbijeni zaključkom Službe. Na naprijed navedene zaključke i objavljenu listu korisnik može izjaviti žalbu Drugostepenoj komisiji Gradskog vijeća u roku od osam dana od dana prijema zaključka, odnosno objave liste na oglasnoj ploči Grada Srebrenika. 

Član 9.
(Ugovori, ograničenja i isplata)

Ukoliko ukupan iznos novčane podrške i nadoknade bude veći od planiranih sredstava za sufinansiranje kupovine goriva, izvršit će se proporcionalno smanjenje odobrenih iznosa za sve korisnike u okviru podrške. Ukoliko ukupan iznos novčane podrške bude manji od planiranih sredstava za sufinansiranje kupovine goriva, izvršit će se proporcionalno uvećanje iznosa podsticaja za sve korisnike do utroška sredstava u skladu sa uslovima iz člana 5 Pravilnika.

POGLAVLJE V. PRIJELAZNE I ZAVRŠNE ODREDBE

Član 10.
(Prijelazne i završne odredbe)

Služba za poduzetništvo, lokalni razvoj i investicije dužna je kontrolisati korisnike kojima su dodijeljena sredstva novčane podrške u smislu ovog Pravilnika. Na pitanja postupaka koji nisu uređeni ovim Pravilnikom, primjenjivat će se odgovarajuće odredbe zakona o upravnom postupku.

Član 11.
Stupanje na snagu

Pravilnik stupa na snagu danom donošenja, a objavit će se u Službenom glasniku Grada Srebrenik.

